Una marató de contes per a celebrar un any més el Dia internacional del llibre infantil i juvenil
29 març 2019

## Una marató de contes per a celebrar un any més el Dia internacional del llibre infantil i juvenil29 març 2019Última actualització: 14 juliol 2025

![](../gestion/img/Dia-llibre-infantil.JPG)  
  

**El regidor de Cultura, Joan Muñoz, i el coordinador de les Biblioteques de Gandia, Toni Ordiñana,** han comparegut hui en roda de premsa per a informar sobre les activitats, organitzades per la Xarxa de Biblioteques de Gandia, que es duran a terme durant la setmana vinent de l'1 al 6 d'abril en la nostra localitat amb motiu de la celebració del Dia internacional del llibre infantil i juvenil (2 d'abril).

Ordiñana ha comentat que “_les activitats de promoció de llibres i de la lectura la fem durant tot l'any amb molta il·lusió i molt interés. Però per a celebrar el 2 d'abril (Dia internacional del llibre infantil i juvenil) i  el 23 d'abril (Dia internacional del llibre), organitzem un programa especial_”.

La setmana que ve passaran per la biblioteca centenars d'escolars. El dia 1, rebran a l'alumnat de Carmelites i Mares Escolàpies. El dia 2, els col·legis Borja-Jesuites i Pares Escolapis. La plaça Jaume I s'omplirà de xiquets i xiquetes per a commemorar el Dia del llibre infantil i jivenil. “_És un dia festiu, en el qual es lligen manifestos i es fan activitats, centrant-se en la importància que els llibres tenen en la vida i la seua aportació a la comunitat_”, ha assenyalat el responsable de la biblioteca.

També es realitzaran tallers de foment de la lectura a les biblioteques de barri. Enguany s'ha triat un llibre de l'autor local Emili Selfa: _Una marjal de llegendes_. “_Tant l'autor com la il·lustradora (Manola Roig)visitaran cadascuna de les biblioteques per a fer una activitat d'animació lectora centrada en el llibre, en els seus personatges i, sobretot, en els llocs mítics que descriu_”, ha comentat Ordiñana.

Així mateix, enguany és la primera vegada que l’IMAB col·labora amb el Festival CORTOONS. Serà a través d'un taller d'animació amb plastilina, on els escolars modelaran el personatge infantil _Pollo Pepe_ i aprendran les tècniques seguides en animació “perquè cobre vida”.

**La biblioteca es trasllada al carrer: Marató de contes**

El dissabte 6 d'abril una representació del fons material de la biblioteca eixirà al carrer. Llibres, taules i cadires ocuparan el tram enfront de la Casa de la Marquesa del passeig de Germaníes. On durant tot el dia hi haurà una marató de contes.

D'11 a 14 hores i de 17 a 19.30 hores, hi haurà una sessió continuada de contes, històries, rondalles, cançons i qualsevol tipus d'actuació en la qual podrà participar la ciutadania. Es preveuen més de 45 intervencions.

Seguidament, a partir de les 19.30 hores i en el mateix emplaçament, el públic familiar podrà gaudir de la música popular i les cançons en valencià del grup _Trobadorets_, que posarà el punt final a la festa.

Per a finalitzar, Joan Muñoz ha animat a tota la ciutadania a participar i a gaudir d'aquesta festa cultural.

Més informació:

Telèfons 96 2959595 i 96 2959806 (vesprades) o enviant un correu electrònic a: infantil@gandia.org  o grau@gandia.org

[Twittear](https://twitter.com/share)